NÁVRH

T É Z Y

VÝNOSU
Ministerstva financií Slovenskej republiky , ktorým sa pre klientov Štátnej pokladnice ustanovuje limit zostatku peňažných prostriedkov v hotovosti v stanovenom období, ďalšie účely použitia peňažných prostriedkov v hotovosti a spôsob dodržiavania limitu zostatku peňažných prostriedkov v hotovosti

•	Výnos bude vydaný podľa § 12 ods. 7 písmeno a) zákona č. …/2001 Z. z. o  štátnej pokladnici a o zmene a doplnení niektorých zákonov (ďalej len “zákon”). Týmto výnosom sa bude ustanovovať limit zostatku peňažných prostriedkov v hotovosti v stanovenom období, účel použitia peňažných prostriedkov v hotovosti a spôsob dodržiavania limitu zostatku peňažných prostriedkov v hotovosti

•	Keďže limit zostatku peňažných prostriedkov v hotovosti v pokladnici klienta bude rozdielny pre rôznych klientov v závislosti od rozpočtu klienta a špecifík jeho činnosti, klienti budú rozdelení do viacerých skupín. Pre každú skupinu klientov bude určený denný zostatok peňažných prostriedkov v hotovosti v pokladnici klienta. Suma zostatku bude určená v slovenských korunách alebo ako ekvivalent v zahraničnej mene prepočítaný kurzom devíza stred Národnej banky Slovenska v daný deň.

•	Peňažné prostriedky v hotovosti možno ďalej použiť na úhradu:
a)	nákup pohonných hmôt,
b)	nákup vecných darov,
c)	výdavky na reprezentačné,
d)	nákup potravín.
Tento zoznam zatiaľ nie je možné považovať za konečný.

•	Všetky peňažné prostriedky v hotovosti, ktoré budú nad určený denný zostatok peňažných prostriedkov v hotovosti v pokladnici klienta vráti na svoj účet prostredníctvom Národnej banky Slovenska, banky, pobočky zahraničnej banky alebo pošty.

•	Výnos nadobudne účinnosť dňom vyhlásenia.

NÁVRH

T É Z Y

VÝNOSU
Ministerstva financií Slovenskej republiky , ktorým sa ustanovuje spôsob, rozsah a lehoty predloženia informácií o skutočnom stave majetku štátu Štátnej pokladnici
a ktorým sa ustanovuje spôsob a rozsah predkladania informácií o všetkých zmenách v stave majetku štátu

•	Výnos bude vydaný podľa § 18 ods. 1 a § 12 ods. 7 písm. b) zákona č. …/2001 Z. z. o  štátnej pokladnici a o zmene a doplnení niektorých zákonov (ďalej len “zákon”). Týmto výnosom sa bude ustanovovať spôsob a rozsah predloženia informácií o skutočnom stave majetku štátu Štátnej pokladnici a spôsob a rozsah predkladania informácií o všetkých zmenách v stave majetku štátu.

•	Správca majetku štátu, ktorý je klientom Štátnej pokladnice predloží informácie o skutočnom stave majetku prostredníctvom informačného systému Štátnej pokladnice. Týmto istým spôsobom bude predkladať aj informácie o všetkých zmenách v stave majetku štátu.

•	Správca majetku štátu, ktorý nie je klientom Štátnej pokladnice predloží informácie o skutočnom stave majetku v elektronickej forme na nosiči údajov, ktorým môže byť disketa alebo CD ROM alebo prostredníctvom elektronickej pošty. Štátna pokladnica poskytne technické prostriedky – softvér, ktorý zabezpečí overenie totožnosti predkladateľa údajov. Týmto istým spôsobom bude správca predkladať aj informácie o všetkých zmenách v stave majetku štátu.

•	Výnos bude ustanovovať rozsah informácií o skutočnom stave majetku štátu, ktorý predloží správca. Správca majetku štátu ktorým je Slovenská informačná služba predloží informácie o skutočnom stave majetku štátu vzhľadom na ochranu utajovaných skutočností v upravenom rozsahu.

•	Výnos bude ustanovovať rozsah informácií o zmenách v stave majetku štátu, ktorý predloží správca. Správca majetku štátu ktorým je Slovenská informačná služba predloží informácie o zmenách v stave majetku štátu vzhľadom na ochranu utajovaných skutočností v upravenom rozsahu

•	Správca majetku štátu predloží každú zmenu v stave majetku štátu po jej zrealizovaní.

•	Výnos nadobudne účinnosť dňom vyhlásenia.

NÁVRH

T É Z Y

VÝNOSU
Ministerstva financií Slovenskej republiky, ktorým sa pre klientov Štátnej pokladnice ustanovuje spôsob a postup určenia zostatkovej hodnoty majetku klienta, ktorému povinnosť odpisovať majetok ustanovil tento zákon

•	Výnos bude vydaný podľa § 12 ods. 7 písm. c) zákona č. …/2001 Z. z. o  štátnej pokladnici a o zmene a doplnení niektorých zákonov (ďalej len “zákon”). Týmto výnosom sa bude ustanovovať spôsob a postup určenia zostatkovej hodnoty majetku klienta, ktorému povinnosť odpisovať majetok ustanovil tento zákon.

•	Zákon v § 12 uložil klientovi Štátnej pokladnice povinnosť odpisovať hmotný a nehmotný majetok podľa  zákona č. 366/1999 Z. z. o daniach z príjmov. Zaradením hmotného a nehmotného  majetku do príslušnej odpisovej skupiny sa súčasne určí doba odpisovania.

•	Pri výpočte zostatkovej hodnoty majetku ku dňu začatia odpisovania sa bude vychádzať zo vstupnej ceny, ktorá bude prepočítaná podľa metodiky uvedenej v tomto výnose tak, aby bola získaná porovnateľná úroveň cien majetku. Ak doba odpisovania bude kratšia ako doba ktorá uplynula odo dňa obstarania do dňa začatia odpisovania, zostatková hodnota majetku bude nulová.

•	Tento výnos nadobúda účinnosť dňom vyhlásenia.

NÁVRH

T É Z Y

VÝNOSU
Ministerstva financií Slovenskej republiky, ktorým sa pre klientov Štátnej pokladnice upravuje postup pri realizácii verejných rozpočtov

•	Výnos bude vydaný podľa § 8 ods. 10 a 14, § 9 ods. 10 a § 10 ods. 7 zákona č. .../2001 Z. z. o štátnej pokladnici a o zmene a doplnení niektorých zákonov (ďalej len “zákon”). Týmto výnosom sa budú ustanovovať podrobnosti postupu, lehoty a spôsob zabezpečenia činností podľa § 8 ods. 4 až ods. 13,  podľa § 9 ods. 4 až ods. 9 a podľa § 10 ods. 2 až 6.

Typy klientov
•	Podľa tohto výnosu budú pri realizácii svojho rozpočtu v systéme štátnej pokladnice postupovať nasledujúci klienti:
a) klient  definovaný v § 8 ods. 1 (ďalej len “klient A”) 
b) klient  definovaný v § 9 ods. 1 (ďalej len “klient B”)

Rozpočet klienta
•	Klient A poskytne Štátnej pokladnici podrobný rozpis schválených rozpočtových prostriedkov na príslušný rozpočtový rok podľa platnej rozpočtovej klasifikácie najneskôr do konca januára bežného roka prostredníctvom rozpočtového informačného systému. Všetky zmeny a úpravy rozpočtu v  priebehu rozpočtového roka aktualizuje priamo v rozpočtovom informačnom systéme.

•	V roku 2003 bude klient B zasielať svoj rozpočet v elektronickej forme podľa pridelených agregovaných kódov z  rozpočtovej klasifikácie najneskôr do 60 dní odo dňa schválenia. V priebehu rozpočtového roka bude zasielať všetky schválené zmeny rozpočtu v elektronickej forme.

Finančné plány klienta A
•	Finančný plán klienta A bude zohľadňovať plánovanie peňažných tokov, t. j. rozloženie budúceho výberu nedaňových príjmov a realizácie platieb v čase, ktoré objemom nadväzujú na rozpočtované príjmy a výdavky v podrobnom rozpočte klienta.

•	Klient A bude zostavovať finančný plán príjmov a finančný plán realizácie výdavkov na dvanásť po sebe idúcich mesiacov (ďalej len “dvanásťmesačný finančný plán”) a finančný plán na tri po sebe idúce mesiace (ďalej len “trojmesačný finančný plán”).

•	Prvá lehota zostavenia dvanásťmesačného  finančného plánu bude  nasledujúci 30.deň posledného mesiaca štvrťroka a u trojmesačného finančného plánu bude nasledujúci 20. deň mesiaca po nadobudnutí účinnosti § 8 zákona.

Dvanásťmesačný finančný plán klienta A podľa mesiacov
•	Dvanásťmesačný  finančný plán klient A bude zostavovať podľa mesiacov a pravidelne ho bude dopĺňať rolujúcim spôsobom o nasledujúci štvrťrok v termíne každého 30. dňa posledného mesiaca bežného štvrťroka. V tom istom termíne ho bude môcť aktualizovať a to preplánovaním predchádzajúcich troch štvrťrokov.

•	Pri tvorbe dvanásťmesačného  finančného plánu klient A bude pravidelné realizácie výdavkov plánovať do každého mesiaca, ktorých úhrn za rok bude vo výške ročného rozpočtového limitu (ďalej len  ”limit”),  ktorý je daný rozpočtom a objem za mesiac sa bude pohybovať okolo 1/12 limitu.

•	Pri plánovaní nepravidelných realizácií výdavkov do jednotlivých mesiacov môže klient A prekročiť 1/12 limitu.

•	Súhrn plánovaných pravidelných a nepravidelných realizácií výdavkov v kalendárnom mesiaci môže byť  vo výške 1/12 limitu, ale najviac do 1/10 limitu. 

Trojmesačný finančný plán klienta A podľa týždňov
•	Trojmesačný finančný plán bude obsahovať plán výberu príjmov a plán realizácie výdavkov podľa platnej ekonomickej klasifikácie podľa  týždňov na tri nasledujúce mesiace, ktorý sa rolujúcim spôsobom bude dopĺňať  každomesačne o nasledujúci mesiac.

•	Trojmesačný finančný plán vychádza z dvanásťmesačného finančného plánu v ktorom sa spresňuje lehota realizácie výdavku ako aj jeho objem.   

•	Uvedený plán bude vypracovávať klient A každý mesiac rolujúcim spôsobom a bude ho predkladať do 20. dňa každého mesiaca.

•	V období do 20. dňa v každom bežnom mesiaci okrem doplnenia nasledujúceho mesiaca bude mať klient A možnosť preplánovať predošlé dva mesiace. 

•	Po doplnení a preplánovaní  klient A nebude vstupovať do trojmesačného finančného plánu v čase od 20. dňa mesiaca, kedy zaslal aktualizovaný finančný plán, do 20. dňa druhého mesiaca, kedy bude môcť opätovne vykonať preplánovanie s výnimkou uplatnenou podľa § 8 ods. 13 zákona.

Finančné plány klienta B
•	Finančný plán príjmov klienta B bude zahŕňať plánovanie peňažných tokov, t.j. rozloženie budúceho výberu poistného a ďalších príjmov  a  finančný plán realizácie úhrad v čase, ktoré nadväzujú na rozpočtované objemy jednotlivých fondov klienta.

•	Klient  B bude zostavovať finančný plán príjmov a finančný plán realizácie úhrad na dvanásť po sebe idúcich mesiacov na mesačnej báze (ďalej len “dvanásťmesačný finančný plán”), finančný plán príjmov a finančný plán úhrad na tri po sebe idúce mesiace na týždennej báze (ďalej len “trojmesačný finančný plán”).

•	Prvá lehota zostavenia dvanásťmesačného finančného plánu bude  nasledujúci 30.deň posledného mesiaca štvrťroka a  u trojmesačného finančného plánu bude nasledujúci 20. deň mesiaca po nadobudnutí účinnosti § 9 zákona.

Vstup do záväzku klienta A
•	Klient A bude predkladať denne alebo podľa potrieb žiadosť o vstup do záväzku do informačného systému štátnej pokladnice.

•	Klient A bude predkladať žiadosť o vstup do záväzku ešte pred tým, ako uskutoční právny úkon napr. zadaním záväznej objednávky dodávateľovi alebo  podpísaním zmluvy.

•	Žiadosťou klient A časovo bude spresňovať budúcu úhradu oproti obdobiu a oproti sume, ktoré uviedol v trojmesačnom finančnom pláne. 

Postupy pri vstupe do záväzku klienta A
•	Pri vstupe do dlhodobého  záväzku u pravidelných realizácií výdavkov , na ktoré klient A uzatvára iba jeden zmluvný vzťah na celý rok, na viac rokov alebo na neurčito ( napr. mzdy, poistné, nájomné, úhrada energií, nákup potravín) žiadosť o vstup do záväzku bude predkladať iba raz pri jeho vzniku, kde okrem iných  požadovaných údajov bude  uvádzať sumu dohodnutých  pravidelných  realizácií výdavkov alebo pravidelných preddavkov na realizáciu výdavku a periodicitu realizácie výdavku. 

•	V prípade zmeny zmluvnej lehoty a objemu realizácie výdavku, zrušenia resp. vytvorenia nového záväzku, klient bude predkladať  nový vstup do záväzku, a to  ihneď po jeho vzniku.

•	Klientovi A, ktorým je štátna rozpočtová organizácia a štátna príspevková organizácia za podnikateľskú činnosť,  podľa  § 10 zákona, bude Štátna pokladnica žiadosť o vstup do záväzku, ktorý má byť financovaný z iných, ako rozpočtových zdrojov, odsúhlasovať s voľným zostatkom  finančných prostriedkov na príslušnom účte napr. osobitnom, mimorozpočtovom alebo samostatnom bežnom účte.

Žiadosť o realizáciu platby klientov A a B
•	Žiadosť o realizáciu platby na základe vystavenej faktúry predloží klient Štátnej pokladnici najneskôr 10 kalendárnych dní pred dátumom splatnosti. Štátna pokladnica zrealizuje platbu najskôr za 10 dní odo dňa predloženia žiadosti, najneskôr v lehote splatnosti. V prípade ak klient predloží žiadosť o realizáciu platby v lehote kratšej ako 10 kalendárnych dní pred dátumom splatnosti, Štátna pokladnica zrealizuje platbu najskôr za 10 dní odo dňa predloženia žiadosti. Tento postup sa nebude uplatňovať v mesiaci december a pri nepredvídaných a mimoriadnych realizácií výdavkov. 

•	Pri predložení žiadosti o realizáciu platby klienta A  bude Štátna pokladnica  porovnávať  túto žiadosť s odsúhlaseným záväzkom klienta A a s voľným zostatkom rozpočtu alebo zostatkom finančných prostriedkov na jeho účte. Pokiaľ žiadosť o realizáciu platby bude  v súlade s výsledkom tohto porovnania,  Štátna pokladnica túto žiadosť bude  akceptovať. Pokiaľ žiadosť o realizáciu platby nebude v súlade s už odsúhlaseným záväzkom klienta a s voľným zostatkom rozpočtu alebo so zostatkom finančných prostriedkov na účte, Štátna pokladnica najneskôr do jedného pracovného dňa odo dňa predloženia žiadosť o realizáciu platby neodsúhlasí a bude informovať klienta A.

•	Pri predložení žiadosti o realizáciu platby klienta B Štátna pokladnica bude žiadosť porovnávať s finančným plánom realizácie úhrad a s kreditným zostatkom finančných prostriedkov na účte klienta alebo s kreditným zostatkom zo súčtu zostatkov na účtoch klienta. Pokiaľ výsledok porovnania bude v súlade, Štátna pokladnica bude žiadosť akceptovať. Ak nebude súčet objemu platby ustanoveného v žiadosti o realizáciu platby a celkového objemu už odsúhlasených platieb klienta v súlade s finančným plánom úhrad a s kreditným zostatkom finančných prostriedkov na účte klienta alebo s kreditným zostatkom zo súčtu zostatkov na účtoch klienta, Štátna pokladnica najneskôr do jedného pracovného dňa odo dňa predloženia žiadosť o realizáciu platby neodsúhlasí a bude informovať klienta B.

Klienti A a B s vnútornými organizačnými jednotkami
•	Súčasťou  podrobného rozpočtu klienta A budú i príjmy a výdavky vnútorných organizačných jednotiek (jednotky bez právnej subjektivity, bez samostatného rozpočtu, ktoré sú napojené na schválený rozpočet klienta). Vnútorné organizačné jednotky  nemajú účty v Štátnej pokladnici.

•	Klient určí, ktoré výdavky z jeho rozpočtu  (podľa ekonomickej klasifikácie) budú samostatne čerpať aj vnútorné organizačné jednotky (ďalej iba “určené výdavky”)  teda, splnomocní ich na vstup do záväzku a tým ich  oprávni žiadať o realizáciu platby. Úhrada bude realizovaná z účtu klienta A. Klient A písomne splnomocní riaditeľov takýchto vnútorných organizačných jednotiek, ktorých kópiu dostane aj Štátna pokladnica.  Na ostatné výdavky rozpočtu bude predkladať žiadosť o vstup do záväzku a žiadosť o realizáciu platby iba klient A i keď bude uspokojovať potreby svojich vnútorných organizačných  jednotiek. Klient A ďalej  určí (rozhodne), ktoré vnútorné organizačné jednotky budú hradiť svoje ”určené výdavky” v hotovosti

•	Finančný plán realizácie výdavkov bude zostavovať výhradne iba klient A. Pri jeho tvorbe bude získavať informácie o objeme a čase použitia za “určené výdavky”, od svojich vnútorných organizačných jednotiek. Získavať ich bude obdobným spôsobom, ako získava informácie pre tvorbu rozpočtu klienta, teda spôsob a postup pri ich získavaní je vo vlastnej réžii klienta A ( k tomu využíva, ak má, vlastný informačný systém, alebo iný zaužívaný spôsob napr. písomne zaslané poštou, faxom, telefonicky). Informácie jej budú  vnútorné organizačné jednotky predkladať tak, aby klient A splnil ustanovenú lehotu t. j. 20. deň každého mesiaca alebo 30. deň posledného mesiaca každého štvrťroka.

•	Na takto zostavený finančný plán realizácie výdavkov klient A bude predkladať Štátnej pokladnici žiadosť o  vstup do záväzku a na “určené výdavky” aj vnútorné organizačné jednotky do výšky naplánovanej vo finančnom pláne.

•	Klient B, ak má vnútorné organizačné jednotky, bude postupovať podľa uvedeného postupu obdobne, s výnimkou splnomocnenia na vstup do záväzku. Výnos bude upravovať osobitosti postupu klienta B.

Vnútorné organizačné jednotky v zahraničí
•	Pre klienta A, ktorého vnútorné organizačné jednotky majú sídlo v zahraničí, bude platiť nasledujúci postup. Takéto vnútorné organizačné jednotky majú svoj vlastný účet v banke so sídlom v zahraničí a preddavky sa im budú zasielať v zahraničnej mene (alebo sa prinesú v hotovosti).

•	Rozpočet a finančný plán  bude zostavovať klient A. Vo finančnom pláne realizácie výdavkov bude plánovať klient na podpoložke “preddavky na rozpočtované výdavky” v  príslušnej lehote  dvanásťmesačného alebo trojmesačného finančného plánu,  objemy preddavku. Súčasne, prostredníctvom žiadosti o  vstup do záväzku za svoje vnútorné organizačné jednotky a následnej žiadosti o realizáciu platby, oznámi Štátnej pokladnici konkrétny dátum prevodu. Štátna pokladnica zrealizuje príkaz na prevod do banky v zahraničí prostredníctvom zahraničného platobného styku.

Postup klientov A a B pri poskytovaní transferov
•	Viacerí klienti A aj B majú vo svojom rozpočte rozpočtované transfery určené pre iných príjemcov. Títo príjemcovia môžu byť jednak  sami klientom A (napr. rozpočtová organizácia pre príspevkovú organizáciu, rozpočtová organizácia pre štátny fond alebo pre klienta B)  ale aj transfery pre príjemcov, ktorí nie sú klientom Štátnej pokladnice (napr. akciové spoločnosti, občianske združenie, nadácia, jednotlivec).

•	Postup pri poskytovaní transferov pre iného klienta bude v tom,  že klient A, v ktorého rozpočte je príslušný transfer,  naplánuje do svojho finančného plánu realizácie výdavkov na požadovaný dátum realizácie výdavku (spravidla začiatok roka) celý objem transferu.  Klient predkladá žiadosť o  vstup do záväzku, v ktorej okrem iného uvedie sumu transferu, dátum  prevodu a príjemcu transferu. Súčasne predloží žiadosť o realizáciu platby na prevod , v ktorej uvedie najmä číslo účtu príjemcu, ktorý má tento účet tiež vedený v Štátnej pokladnici. Ide v podstate o vnútorný presun prostriedkov,  o ktorom bude viesť evidenciu Štátna pokladnica. 

•	Klient A pri poskytovaní transferov pre príjemcu, ktorý nie je klientom Štátnej pokladnice bude konzultovať pri tvorbe finančného plánu a časovom zaradení s príjemcom napr. pri rozdeľovaní objemu  transferu príslušnou komisiou na to určenou. Na základe výzvy od príjemcu bude vystavovať žiadosť o  vstup do záväzku (budúci prevod) a po oznámení od príjemcu, že má splatnú faktúru,  bude vystavovať žiadosť o realizáciu platby (prevod). Štátna pokladnica až vtedy vykoná úhradu (prevod) a iba vo faktúrovanej výške na účet príjemcu transferu. Dôležitou činnosťou klienta A bude dôsledná komunikácia s príjemcom transferu a so Štátnou pokladnicou. Všetky oznámené skutočnosti v rámci komunikácie zo strany príjemcu budú podrobené následnej kontrole, jednak u klienta A, ako aj u príjemcu transferu.

•	Postup klienta B, pri poskytovaní transferov pre príjemcu, ktorý nie je klientom Štátnej pokladnice, s výnimkou komunikácie s budúcim príjemcom a žiadosti o vstup do záväzku bude rovnaký ako u klienta A. Naplánovanie do finančného plánu realizácie úhrad vykoná klient B sám a zasiela iba žiadosť o realizáciu platby.

Postup klientov A a B pri úhradách výdavkov v hotovosti
•	Klient A bude plánovať vo finančnom pláne realizácie výdavkov  výdavky v hotovosti na osobitnej podpoložke “Preddavky na rozpočtové výdavky”. Špecifikom tejto podpoložky je, že k nej v rozpočte neexistuje žiadny údaj, preto nie je možné vykonať predbežnú finančnú kontrolu vo väzbe na rozpočet. Pri úhradách v hotovosti nie je predkladaná žiadosť o vstup do záväzku. Žiadosť o realizáciu platby musí obsahovať  miesto určenia pre výber v hotovosti. 

•	Klient A na základe vyúčtovania použitia hotovosti alebo  preddavku poskytnutého na účet vedený v banke v zahraničí (informácie od pokladníčky a dotknutých vnútorných organizačných jednotiek  - aj zo zahraničia) zistí, ktoré konkrétne výdavky boli realizované  a následne upraví u týchto podpoložiek pri najbližšej povinnej lehote pre finančný plán realizácie výdavkov  plánované objemy a súčasne doplní plán budúceho mesiaca, v ktorom uvedie opätovne finančný plán realizácie výdavkov v  hotovosti na osobitnej podpoložke “Preddavky na rozpočtové výdavky”.

•	Postup klienta B  pri úhradách v hotovosti bude podobný pri zaradení do finančného plánu realizácie úhrad a následnej žiadosti o realizáciu platby, ktorá bude obsahovať  miesto určenia pre výber v hotovosti. 

Postup klientov A a B  v čase rozpočtového provizória
•	V čase rozpočtového provizória budú klienti A a B do finančného plánu  uvádzať objemy buď z rozpočtu rozpočtového roka alebo z nasledujúceho rozpočtového roka. Je to v závislosti od výsledku schvaľovacieho procesu budúceho rozpočtu.

•	V prípade, že klienti A a B nebudú mať schválený rozpočet, budú uvádzať vo finančnom pláne  1/12 rozpočtového roka.

Dopĺňanie údajov do rolujúcich finančných plánov z nového rozpočtového roka
•	Klient A a B bude predkladať do dvanásťmesačného   finančného plánu  najneskôr 30. marca bežného roka údaje za január, február a marec nasledujúceho roka zo svojho pripraveného rozpočtu  na nasledujúci rozpočtový rok. Jednomesačný podiel bude predstavovať 1/12 budúceho rozpočtu. V prípade, že klient A a B nebude mať pripravený rozpočet, bude predkladať dočasne objemy platného rozpočtu rozpočtového  roka.
 
•	Aktualizáciu týchto údajov budú predkladať klienti A a B 30. júna rozpočtového roka a súčasne predložia údaje už z pripraveného rozpočtu za mesiace apríl, máj a jún nasledujúceho rozpočtového roka. Je predpoklad, že  podľa platného harmonogramu prípravy rozpočtu, budú už takéto údaje k dispozícii. Aktualizácia bude spočívať v nahradení údajov rozpočtu  z rozpočtového roka za údaje z pripravovaného rozpočtu na budúci rok.

•	Aktualizáciu údajov za mesiace január až jún budú predkladať 30.septembra a  súčasne predložia údaje z pripravovaného rozpočtu  za mesiace júl, august a september nasledujúceho roka.

•	Klienti A a B do trojmesačného finančného plánu budú predkladať najneskôr 20. októbra rozpočtového roka mesiac január nasledujúceho rozpočtového roka po týždňoch  zo svojho pripravovaného rozpočtu na nasledujúci rok, ktorého celkový objem vychádza z januárového objemu uvedeného v dvanásťmesačnom finančnom pláne. Januárový podiel bude predstavovať 1/12 budúceho rozpočtu. Aktualizáciu týchto údajov klienti A a B budú predkladať 20. novembra rozpočtového roka a súčasne budú dopĺňať mesiac február nasledujúceho rozpočtového  roka.

Nenaplánovanie výdavku a potreba jeho úhrady
•	V prípade, že klient A  bude mať schválený výdavok v rozpočte, ale nebude ho mať naplánovaný v ustanovenom období na plánovanie do trojmesačného finančného plánu realizácie výdavkov už bežiaceho mesiaca. Pôjde  teda  o obdobie od 20.bežného mesiaca po 20. nasledujúceho mesiaca, v ktorom sa  nebudú môcť už objemy preplánovávať a ak bude mať na ten mesiac naplánovaný agregovaný mesačný podiel 1/10  bude  klient A zvažovať, ktorú z naplánovaných úhrad nebude realizovať (nepredloží žiadosť o vstup do záväzku) a predloží žiadosť o vstup do záväzku na túto nevyhnutnú úhradu. Klient B bude zvažovať, ktorú z naplánovaných úhrad nebude realizovať (nepredloží žiadosť o realizáciu platby) a predloží žiadosť o realizáciu platby na túto nevyhnutnú úhradu.

•	V prípade, že bude mať klient A plánovanú realizáciu výdavkov  vo finančnom pláne realizácie výdavkov  daného mesiaca len vo výške  1/12 limitu bude  možné takýto vstup do  záväzku zaslať nakoľko vstupom do záväzku nebude  prekročená hranica 1/10 limitu. V prípade, že by sa prekračovala, použije klient A postup uvedený v predchádzajúcom bode.

Realizácia nepredvídaného a mimoriadneho výdavku
•	Ak budú mať klienti A a B nepredvídané a mimoriadne výdavky v dôsledku udalostí, ako sú havária, živelná pohroma, náhla potreba výplat podpôr v dôsledku neočakávanej nezamestnanosti a pod., ktoré nebudú mať vo svojom rozpočte a tým ani vo svojom finančnom pláne a časovo je potrebný rýchly vstup do záväzku a úhrada u klienta A  alebo rýchla úhrada u klienta B, budú oznamovať tieto skutočnosti Štátnej pokladnici, ktorá v rámci svojich právomocí, rozhodne o ďalšom postupe.

•	Predbežná a priebežná finančná kontrola z úrovne klienta

•	Klienti A a B budú zabezpečovať  priebežnú a predbežnú finančnú kontrolu a to overením správnosti postupov a dokladov, ktoré predchádzajú vstupu do záväzku a pred zaslaním žiadosti o realizáciu platby. 

•	Kontrola bude  vykonávaná zamestnancom klientov A a B, ktorý bude poverený touto činnosťou.

•	Zaslanie žiadosti o vstup do záväzku alebo žiadosti o realizáciu platby, bude  súčasne oznámením že táto kontrola bola vykonaná.

Odsúhlasenie a overenie z úrovne Štátnej pokladnice
•	Štátna pokladnica bude vykonávať odsúhlasenie  žiadosti vstupu do záväzku porovnávaním s odsúhlaseným finančným plánom a s voľným zostatkom rozpočtu klientov A a B. Odsúhlasenie žiadosti o realizáciu platby Štátna pokladnica bude vykonávať porovnávaním so žiadosťou o vstup do záväzku a s voľným zostatkom rozpočtu alebo so zostatkom finančných prostriedkov na  účte.

•	Štátna pokladnica bude vykonávať overenie správnosti postupu  výhradne u žiadostí o vstup do záväzku, ktorého hodnota je vyššia ako 100 mil. Sk a ide o obstarávanie kapitálových aktív. V rámci  tohto overenia bude klient predkladať Štátnej pokladnici všetky písomné doklady, ktoré vedú k vstupu do záväzku napr. rozhodnutie štatutára na zahájenie obstarania, záznamy, zápisnice  obsahujúce informácie o rozhodnutí štatutára, rozhodnutie o použití metódy obstarania, doklady o vyhlásenej  a zrealizovanej súťaži, návrh zmluvy, cenovú ponuka, rozhodnutie o spôsobe fakturácie, rozhodnutie o potrebe premietať budúce inflačné vplyvy, ktoré výrazne ovplyvnia výslednú budúcu cenu dodávky.

•	Klient bude doklady predkladať zamestnancom Štátnej pokladnice na mieste výkonu overenia. Overenie spolu s vrátením dokladov nebude presahovať desať pracovných dní.

•	Tento výnos nadobúda účinnosť dňom vyhlásenia.